title: Решение на Комисията от 17 януари 2013 година за създаване на Експертна група на Комисията по европейско застрахователно договорно право

text:
               19.1.2013

               BG

               Официален вестник на Европейския съюз

               C 16/6

         РЕШЕНИЕ НА КОМИСИЯТА
   от 17 януари 2013 година
   за създаване на Експертна група на Комисията по европейско застрахователно договорно право
   2013/C 16/03
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:

               (1)

               На 1 юли 2010 г. Комисията даде ход на консултация по „Зелена книга относно възможните политики за постигане на напредък в създаването на европейско договорно право за потребители и предприятия“ (1). Редица заинтересовани страни от застрахователния сектор, по-специално представители на застрахователните дружества и застрахователните посредници, заявиха, че различията в договорното право представляват пречка пред трансграничната търговия със застрахователни продукти.

               (2)

               В резолюцията си от 8 юни 2011 г. Европейският парламент отново отправи предишния си призив за включване на застрахователните договори в приложното поле на незадължителен инструмент и изрази убеждението си, че такъв инструмент може да бъде особено полезен за малките застрахователни договори, като призова Комисията да създаде специална експертна група за всяка бъдеща подготвителна работа във връзка с финансовите услуги, за да се гарантира, че всички бъдещи инструменти отчитат евентуалните особености на сектора на финансовите услуги.

               (3)

               След издаването на „Зелена книга относно възможните политики за постигане на напредък в създаването на европейско договорно право за потребители и предприятия“ на 11 октомври 2011 г. Комисията прие предложение за регламент на Европейския парламент и на Съвета за общо европейско право за продажбите. Приложното поле на предложеното общо европейско право за продажбите беше ограничено до договори за продажба на стоки, договори за предоставяне на цифрово съдържание и договори за предоставяне на свързани услуги, тъй като стоките представляват най-големия дял от вътрешната за ЕС търговия, а търговията с цифрови продукти има все по-голямо икономическо значение.

               (4)

               На 16 февруари 2012 г. Комисията прие бяла книга, озаглавена „Програма за адекватни, сигурни и устойчиви пенсии“, в която е предвиден пакет от инициативи, имащи за цел улесняване на развитието на допълнителните частни пенсионни спестявания. В мярка 19, която е част от този пакет, се предвижда, че Комисията ще проучи необходимостта от премахване на свързаните с договорното право пречки за създаването и разпространението на животозастрахователни продукти със спестовни/инвестиционни функции с цел улесняване на трансграничното разпространение на някои частни пенсионни продукти.

               (5)

               Като взе предвид приноса на заинтересованите страни в консултацията по „Зелена книга относно възможните политики за постигане на напредък в създаването на европейско договорно право за потребители и предприятия“ и като взе предвид резолюцията на Европейския парламент от 8 юни 2011 г., Комисията счита, че положението в застрахователния сектор заслужава специален задълбочен анализ. Ето защо Комисията смята да проучи дали различията в застрахователното договорно право представляват пречка пред трансграничната търговия със застрахователни продукти.

               (6)

               Като признава необходимостта да отчете особеностите на сектора на финансовите услуги, Комисията счита за необходимо създаването на експертна група, която да подпомага Комисията и да ѝ позволи при извършването на анализа да се възползва от широк набор практически опит и знания.

               (7)

               Експертната група ще проучи въпроса дали различията в застрахователното договорно право между държавите-членки представляват пречка пред трансграничната търговия и ако е така — точно в кои застрахователни области, включително спрямо кои животозастрахователни продукти, които биха могли да се използват като частното пенсионно осигуряване. Експертната група ще изготви доклад въз основа на направените от нея констатации.

               (8)

               Експертната група се състои от представители на заинтересованите страни, включително застрахователния сектор, основните ползватели на застрахователни продукти и специалисти с опит в изготвянето на застрахователни договори. Експертната група може да включва и експерти, действащи в лично качество, като учени със специални експертни познания в областта на договорното право, и по-конкретно на застрахователното договорно право. Съставът на експертната група може да варира в зависимост от конкретните ѝ задачи.

               (9)

               Следва да се предвидят правила относно оповестяването на информация от страна на членовете на експертната група.

               (10)

               Личните данни следва да се обработват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни,

         ПРИЕ НАСТОЯЩОТО РЕШЕНИЕ:
   Член 1
   Експертна група на Комисията по европейско застрахователно договорно право
   С настоящото се създава „Експертна група на Комисията по европейско застрахователно договорно право“, наричана по-долу „експертната група“.
   Член 2
   Задача
   1.   Задачата на експертната група е да извърши анализ с цел подпомагане на Комисията при проучването на въпроса дали различията в договорното право представляват пречка пред трансграничната търговия със застрахователни продукти.
   2.   Ако експертната група констатира, че различията в договорното право могат да представляват пречка пред трансграничната търговия със застрахователни продукти, тя установява застрахователните области, за които има вероятност да бъдат особено засегнати от тези пречки.
   3.   До края на 2013 г. експертната група представя на Комисията доклад относно констатациите си.
   Член 3
   Консултации
   Комисията може да се консултира с експертната група по всички въпроси, свързани с застрахователното договорно право, и по съответните въпроси на договорното право.
   Член 4
   Членство — Назначаване
   1.   Експертната група се състои от не повече от 20 членове.
   2.   Членове могат да бъдат лица, назначени в лично качество, лица, представляващи общ интерес — като например интереса на доставчиците на застрахователни услуги, на ползвателите на застрахователни продукти или на юристите, — както и застрахователни дружества, организации на ползвателите на застрахователни продукти и организации на юристи.
   3.   Членовете, назначени в лично качество, действат независимо от всякакво външно влияние и в обществен интерес. Те се назначават от генералния директор на ГД „Правосъдие“ измежду специалистите със специфични познания в областите, посочени в член 2 и член 3, които са отговорили на поканата за представяне на кандидатури. Лицата, назначени да представляват общ интерес, не могат да представляват отделна заинтересована страна. Те се назначават от генералния директор на ГД „Правосъдие“ измежду заинтересованите страни, които имат знания и опит и изразен интерес към областите, посочени в член 2, желаят да допринесат за работата на експертната група и са отговорили на поканата за представяне на кандидатури. Организациите определят своите представители. Членовете се назначават въз основа на готовността си да отделят необходимото време, за да допринесат ефективно за разискванията на експертната група.
   4.   Членовете на експертната група се назначават за срочен мандат от две години, който приключва 24 месеца след датата на приемане на настоящото решение.
   5.   Членовете, които повече не могат да участват ефективно в разискванията на експертната група, които подадат оставка или които не отговарят на условията, предвидени в параграф 4 от настоящия член или в член 339 от Договора за функционирането на Европейския съюз, могат да бъдат заместени за остатъка от мандата си.
   6.   Членовете, назначени в лично качество, подписват декларация, че ще действат в обществен интерес, и декларация, указваща отсъствието или наличието на конфликт на интереси.
   7.   Имената на членовете се публикуват в Регистъра на експертните групи на Комисията и други сходни субекти (наричан по-долу „регистърът“) и на интернет страницата на ГД „Правосъдие“.
   8.   Личните данни се събират, обработват и публикуват в съответствие с Регламент (ЕО) № 45/2001 (2).
   Член 5
   Функциониране
   1.   Експертната група се председателства от представител на Комисията.
   2.   Със съгласието на службите на Комисията групата може да създава подгрупи за проучване на конкретни въпроси въз основа на предоставен от групата мандат. Тези подгрупи се разпускат веднага след изпълнението на мандата си.
   3.   Представителят на Комисията може да покани експерти, които не са членове на експертната група, но притежават специални знания и опит по въпрос от дневния ред, да участват на ad hoc основа в работата на експертната група или подгрупите. Освен това, представителят на Комисията може да даде статут на наблюдатели на лица, на организации съгласно правило 8, параграф 3 от хоризонталните правила за експертните групи и на страни кандидатки (3).
   4.   Членовете на експертната група, както и поканените експерти и наблюдатели, спазват задълженията за запазване на професионална тайна, установени в Договорите, и правилата за тяхното прилагане, както и правилата на Комисията относно сигурността, свързана със защитата на класифицирана информация на ЕС, установени в приложението към Решение 2001/844/ЕО, ЕОВС, Евратом на Комисията. При неспазване на тези задължения Комисията може да предприеме всички подходящи мерки.
   5.   Експертната група и нейните подгрупи обичайно заседават в помещенията на Комисията. Секретариатът се осигурява от Комисията. Други длъжностни лица на Комисията, проявяващи интерес към разискванията, могат да присъстват на заседанията на експертната група и нейните подгрупи.
   6.   Комисията публикува съответните документи относно дейностите на групата, като дневния ѝ ред и протоколите от заседанията, като ги включва в регистъра или чрез връзка от регистъра към специален уебсайт. Следва да се предвидят изключения от публикуването в случаите, при които оповестяването на документ би застрашило защитата на обществен или частен интерес, както е определено в член 4 от Регламент (ЕО) № 1049/2001. Всички резултати или свързани с тях права, включително авторско право и други права на интелектуална или индустриална собственост, придобити при изпълнението на дейностите на експертната група, са изключителна собственост на Съюза, който може да ги използва, публикува, преотстъпва или прехвърля по свое усмотрение, без географски или други ограничения, освен в случаите, когато правата на индустриална или интелектуална собственост съществуват отпреди извършената от експертната група работа.
   Член 6
   Разходи за заседанията
   1.   Участниците в дейностите на експертната група не получават възнаграждение за извършваните от тях услуги.
   2.   Пътните и дневните разходи на участниците в дейностите на групата се възстановяват от Комисията в съответствие с действащите в Комисията разпоредби.
   3.   Разходите за заседанията се възстановяват в рамките на наличния бюджет, предоставен според годишната процедура за разпределение на средствата.
   Член 7
   Срок на валидност
   Настоящото решение се прилага за срок от 24 месеца след неговото приемане. Преди тази дата Комисията решава за евентуално удължаване на срока на валидност.

      Съставено в Брюксел на 17 януари 2013 година.

            За Комисията

         Viviane REDING

            Заместник-председател

      (1)  COM(2010) 348 окончателен, 1.7.2010 г.
   http://europa.eu/legislation_summaries/enterprise/business_environment/co0016_en.htm

      (2)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

      (3)  http://ec.europa.eu/transparency/regexpert/PDF/SEC_2010_EN.pdf


title: 2010/787/ЕС: Решение на Съвета от 10 декември 2010 година относно държавната помощ за улесняване на закриването на неконкурентоспособни въглищни мини

text:
               21.12.2010

               BG

               Официален вестник на Европейския съюз

               L 336/24

         РЕШЕНИЕ НА СЪВЕТА
   от 10 декември 2010 година
   относно държавната помощ за улесняване на закриването на неконкурентоспособни въглищни мини
   (2010/787/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 107, параграф 3, буква д) от него,
   като взе предвид предложението на Европейската комисия,
   като взе предвид становището на Европейския парламент (1),
   като има предвид, че:

               (1)

               Срокът на действие на Регламент (ЕО) № 1407/2002 на Съвета от 23 юли 2002 г. относно държавните помощи за въгледобивната промишленост (2) изтича на 31 декември 2010 г.

               (2)

               Малкият принос на субсидираните въглища към общия енергиен микс вече не оправдава запазването на такива субсидии за гарантиране на енергийните доставки в Съюза.

               (3)

               Политиката на Съюза за насърчаване на възобновяемите енергийни източници и на устойчива и безопасна икономика с ниски нива на въглеродни емисии не оправдават безсрочната подкрепа за неконкурентоспособните въглищни мини. Поради тази причина категориите помощи, разрешени с Регламент (ЕО) № 1407/2002, не следва да продължат да се предоставят безсрочно.

               (4)

               При липсата обаче на специфични за сектора правила за държавна помощ, за въгледобива се прилагат само общите правила за държавна помощ. В този контекст неконкурентоспособните въглищни мини, които извличат полза от помощта съгласно Регламент (ЕО) № 1407/2002, могат да загубят правото за получаване на помощ и да бъдат принудени да преустановят дейността си.

               (5)

               Без да се засягат общите правила за държавна помощ, държавите-членки следва да са в състояние да вземат мерки за намаляване на социалните и регионалните последици от закриването на въпросните мини, т.е. постепенното спиране на дейността в рамките на неотменим план за закриване и/или финансиране на извънредни разходи, по-конкретно наследени задължения.

               (6)

               Настоящото решение бележи прехода за въгледобивния сектор от прилагането на специфични за сектора правила към прилагането на общите правила за държавна помощ, които се прилагат за всички сектори.

               (7)

               За да бъдат сведени до минимум нарушенията на конкуренцията във вътрешния пазар, произтичащи от държавна помощ за улесняване на закриването на неконкурентоспособни въглищни мини, тази помощ следва да е дегресивна и строго ограничена за въгледобивни единици, за които има неотменим план за закриване.

               (8)

               За да смекчи въздействието върху околната среда на производството на въглища от въгледобивни единици, за които се предоставя помощ за закриване, държавите-членки следва да създадат план с подходящи мерки, например, в областта на енергийната ефективност, възобновяемата енергия или улавянето и съхранението на въглероден диоксид.

               (9)

               Предприятията следва да имат право на помощи за покриване на разходи, които съгласно обичайната счетоводна практика не влияят пряко на производствените разходи. Тези помощи са предназначени за покриване на извънредни разходи, които произтичат от закриването на въгледобивните единици. За да се избегне неправомерното използване на такива помощи от предприятия, които закриват само някои от своите производствени площадки, засегнатите предприятия следва да водят отделно счетоводство за всяка от своите въгледобивни единици.

               (10)

               В изпълнение на своята задача съгласно настоящото решение Комисията следва да гарантира, че се създават, поддържат и спазват нормални условия за конкуренция. С оглед по-специално на пазара на електроенергия, помощта за въгледобивната промишленост следва да бъде в такъв размер, че да не влияе на избора, който производителите на електроенергия правят относно видовете източници на първично енергийно снабдяване. Следователно цените на въглищата и техните количества следва да се договарят свободно между договарящите се страни с оглед на преобладаващите условия на световния пазар.

               (11)

               Прилагането на настоящото решение не следва да изключва възможността помощта за въгледобивната промишленост да бъде съвместима с вътрешния пазар на други основания. Във връзка с това, други специфични правила, по-конкретно правилата относно помощта за научноизследователска и развойна дейност и иновации, помощта за опазване на околната среда и помощта за обучение, продължават да се прилагат в границите на максималния интензитет на помощите, освен ако в тях не е предвидено друго.

               (12)

               Комисията следва да оцени мерките, за които е отправено уведомление въз основа на това решение, и да вземе решение в съответствие с изискванията на Регламент (ЕО) № 659/1999 на Съвета от 22 март 1999 г. за установяване на подробни правила за прилагането на член 93 от Договора за ЕО (3),

               (13)

               За да няма прекъсване между мерките, предвидени в Регламент (ЕО) № 1407/2002, и мерките, предвидени в настоящото решение, настоящото решение следва да се прилага от 1 януари 2011 г.,

         ПРИЕ НАСТОЯЩОТО РЕШЕНИЕ:
   ГЛАВА 1

      УВОДНИ РАЗПОРЕДБИ

   Член 1
   Определения
   За целите на настоящото решение се прилагат следните определения:

               а)

               „въглища“ означава висококалорични, среднокалорични и слабокалорични въглища от категория А и В по смисъла на Международната система за кодификация на въглищата, съставена от Икономическата комисия на ООН за Европа (4);

               б)

               „закриване“ означава трайното спиране на производството и продажбите на въглища;

               в)

               „план за закриване“ означава план, изготвен от дадена държава-членка, в който се предвиждат мерки, водещи до окончателното закриване на въгледобивни единици;

               г)

               „въгледобивна единица“ означава подземни или открити рудници и прилежащата инфраструктура, в които могат да се произвеждат необработени въглища, независимо от други подразделения на предприятието;

               д)

               „въгледобивна година“ означава календарна година или друг 12-месечен период, използван като референция за договори във въгледобивната промишленост;

               е)

               „производствени разходи“ означава всички разходи, свързани с текущото производство, включително добива на въглища, дейностите, свързани с обогатяването им, и по-специално с промиването, класирането по големина и сортирането на въглищата, с транспортирането им до мястото на използване, както и нормалната амортизация и пазарните лихви върху заетия капитал.

               ж)

               „текущи производствени загуби“ означава положителната разлика между разходите по производството на въглища и продажната им цена на мястото на използване, договорена свободно между договарящите се страни с оглед на условията, които преобладават на световния пазар.

         ГЛАВА 2

      СЪВМЕСТИМОСТ НА ПОМОЩТА

   Член 2
   Принцип
   1.   В контекста на закриването на неконкурентоспособните мини помощта за въгледобивната промишленост може да се разглежда като съвместима с правилното функциониране на вътрешния пазар, ако отговаря на разпоредбите на настоящото решение.
   2.   Помощта следва да обхваща само разходи за въглища, предназначени за производство на електроенергия, комбинирано производство на топло- и електроенергия, производство на кокс и гориво за доменните пещи в стоманодобивната промишленост, когато този вид употреба се извършва на територията на Съюза.
   Член 3
   Помощ за закриване
   1.   Помощта, предназначена за предприятие, която има за цел да покрие текущите производствени загуби на дадени въгледобивни единици, може да се счита за съвместима с изискванията на вътрешния пазар само ако отговаря на следните условия:

               а)

               функционирането на съответните производствени единици трябва да е част от план за закриването им, чийто краен срок е не по-късно от 31 декември 2018 г.;

               б)

               съответните въгледобивни единици трябва да бъдат окончателно закрити в съответствие с плана за закриване;

               в)

               помощта, за която е отправено уведомление, не трябва да надхвърля разликата между очакваните производствени разходи и очакваните постъпления за една въгледобивна година. Действително изплатената помощ трябва да подлежи на годишни корекции въз основа на годишните разходи и приходи, които се извършват най-късно до края на въгледобивната година, след годината, за която е предоставена помощта;

               г)

               размерът на помощта на тон въглищен еквивалент не трябва да води до понижаване на цената на произведените в Съюза въглища на мястото на използване, под цената на въглищата с подобно качество, внасяни от трети страни.

               д)

               съответните въгледобивни единици трябва да са били в експлоатация към 31 декември 2009 г.;

               е)

               общият размер на предоставената от държава-членка помощ за закриване трябва да следва низходяща тенденция: в края на 2015 г. намалението трябва да бъде не по-малко от 25 %, в края на 2015 г – не по-малко от 40 %, в края на 2016 г. – не по-малко от 60 % и в края на 2017 г.– не по-малко от 75 % от помощта, предоставена през 2011 г.;

               ж)

               общият размер на помощта за закриване за въгледобивната промишленост на държава-членка, за всяка година след 2010 г., не трябва да надвишава общия размер на помощите, предоставени от тази държава-членка и разрешени от Комисията в съответствие с членове 4 и 5 от Регламент (ЕО) № 1407/2002 за 2010 година.

               з)

               Държавите-членки трябва да създадат план с мерки за смекчаване на отрицателното въздействие върху околната среда от производството на въглища от въгледобивна единица, за която е предоставена помощ съгласно настоящия член, например в областта на енергийната ефективност, възобновяемата енергия или улавянето и съхранението на въглероден диоксид.

         2.   Включването на мерки, които представляват държавна помощ по смисъла на член 107, параграф 1 от Договора в плана, посочен в параграф 1, буква з), не засяга задълженията за уведомяване и отлагане, наложени на държавите-членки по отношение на такива мерки с член 108, параграф 3 от Договора, както и съвместимостта на подобни мерки с вътрешния пазар.
   3.   Ако въгледобивните единици, на които е предоставена помощ съгласно параграф 1, не са закрити на определената в плана за закриване дата, съгласно разрешението на Комисията, съответната държава-членка възстановява всички помощи, предоставени за целия период на плана за закриване.
   Член 4
   Помощ за извънредни разходи
   1.   Държавните помощи, предоставени на предприятия, извършващи или извършвали дейности, свързани с въгледобивната промишленост, за да им се даде възможност да покрият разходите, възникващи или възникнали поради закриването на въгледобивните единици, и които не са свързани с текущото производство, могат да се считат за съвместими с правилата на вътрешния пазар, при условие че платената сума не надхвърля тези разходи. Тези помощи може да се използват за покриване на:

               а)

               направените разходи и провизии за разходи на предприятия, които се закриват или вече са закрили въгледобивни единици, включително и предприятия, ползващи помощ за закриване;

               б)

               разходи, направени от няколко предприятия.

         2.   Категориите разходи, включени в параграф 1, са определени в приложението. Параграф 1 не се прилага за разходи, произтичащи от неспазването на нормативната уредба за околната среда.
   Член 5
   Натрупване
   1.   Максималният размер на разрешената съгласно настоящото решение помощ се прилага независимо от това дали помощта е финансирана от държавите-членки или частично от Съюза.
   2.   Помощ, разрешена съгласно настоящото решение, не се комбинира с други държавни помощи по смисъла на член 107, параграф 1 от Договора или с други форми на финансиране от Съюза за същите допустими разходи, ако поради такова припокриване размерът на помощта стане по-голям от разрешения съгласно настоящото решение.
   Член 6
   Разделяне на сметките
   Всяка помощ, получена от предприятията, се вписва в отчета за приходите и разходите като отделна приходна позиция, различна от оборота. Когато предприятията, които получават помощ по настоящото решение продължават да извършват търговска или експлоатационна дейност след закриване на всички или някои от въгледобивните им единици, те водят точни и отделни сметки за всяка своя въгледобивна единица и за други икономически дейности, които не са свързани с въгледобива. Предоставената съгласно настоящото решение помощ се управлява така, че да няма възможност помощта да бъде прехвърлена към други въгледобивни единици, които не са част от плана за закриване, или към други икономически дейности на същото предприятие.
   ГЛАВА 3

      ПРОЦЕДУРИ

   Член 7
   Информация, предоставяна от държавите-членки
   1.   В допълнение към Регламент (ЕО) № 659/1999, помощите, посочени в настоящото решение са предмет на специалните правила, определени в параграфи 2—6.
   2.   Държавите-членки, които възнамеряват да предоставят помощта за закриване, посочена член 3, уведомяват Комисията за плана за закриване на въпросните въгледобивни единици. Планът съдържа най-малко следното:

               а)

               обозначение на въгледобивните единици;

               б)

               действителните или очакваните производствени разходи за всяка въгледобивна единица за въгледобивна година;

               в)

               очакваното производство на въглища за въгледобивна година за всяка въгледобивна единица, която е обхваната от плана за закриване;

               г)

               очаквания размер на помощта за закриване за въгледобивна година.

         3.   Държавите-членки уведомяват Комисията за всяка промяна в плана за закриване.
   4.   Държавите-членки уведомяват за всички помощи, които възнамеряват да предоставят на въгледобивната промишленост съгласно настоящото решение през дадена въгледобивна година. Те предоставят на Комисията всички подробности, свързани с изчисляването на очакваните производствени разходи и отношението им към плановете за закриване, за които Комисията е уведомена съгласно параграф 2.
   5.   Държавите-членки уведомяват Комисията за размера и изчисляването на действително изплатената помощ за дадена въгледобивна година не по-късно от шест месеца след края на въпросната година. Когато се нанасят корекции в първоначалните изплатени суми за дадена въгледобивна година, държавите-членки информират Комисията преди края на следващата въгледобивна година.
   6.   Когато уведомяват за помощта, както е посочено в параграфи 3 и 4, и когато информират Комисията за действително изплатената помощ, държавите-членки предоставят цялата информация, необходима на Комисията, за да провери дали са спазени разпоредбите на настоящото решение.
   ГЛАВА 4

      ЗАКЛЮЧИТЕЛНИ РАЗПОРЕДБИ

   Член 8
   Мерки за изпълнение
   Комисията взема всички мерки, необходими за изпълнение на настоящото решение. При определените в настоящото решение условия тя може да създаде обща рамка за съобщаване на информацията, посочена в член 7.
   Член 9
   Влизане в сила
   Настоящото решение влиза в сила в деня след публикуването му в Официален вестник на Европейския съюз.
   Прилага се от 1 януари 2011 г.
   Срокът на действието му изтича на 31 декември 2027 г.

      Съставено в Брюксел на 10 декември 2010 година.

            За Съвета

            Председател

         V. VAN QUICKENBORNE

      (1)  Становище от 23 ноември 2010 г. (все още непубликувано в Официален вестник).

      (2)  ОВ L 205, 2.8.2002 г., стр. 1.

      (3)  ОВ L 83, 27.3.1999 г., стр. 1

      (4)  Международна система за кодификация на среднокалорични и висококалорични въглища (1998 г.). Международна класификация на въглищата в геологическите пластове (1998 г.) и Международна система за кодификация на нискокалорични въглища (1999 г.).

      ПРИЛОЖЕНИЕ

         ОПРЕДЕЛЯНЕ НА РАЗХОДИТЕ, ПОСОЧЕНИ В ЧЛЕН 4

      1.   Разходи и провизии за разходи, направени само от предприятия, които са закрили или закриват въгледобивни единици.
      Единствено следните категории разходи и само ако те произтичат от закриването на въгледобивни единици:

                  а)

                  разходите по изплащане на социални осигуровки в резултат на пенсионирането на работници, преди те да са достигнали изискваната от закона пенсионна възраст;

                  б)

                  други извънредни разходи за работници, които са останали или остават без работа;

                  в)

                  разходите за изплащане на пенсии и надбавки извън законоустановената система на работници, които са останали или остават без работа, и на работници, които са имали право на такива плащания преди закриването;

                  г)

                  разходите, направени от предприятията за реадаптация на работници с цел намиране на нова работа извън въгледобивната промишленост, и по-специално разходите за обучение;

                  д)

                  предоставянето на безплатни въглища за работници, които са останали или остават без работа, и за работници, които са имали право на такова предоставяне преди закриването, или неговата парична равностойност;

                  е)

                  остатъчни разходи, произтичащи от административни, правни или данъчни разпоредби, които са специфични за въгледобивната промишленост;

                  ж)

                  допълнителна работа по осигуряване на безопасността под земята, свързана със закриването на въгледобивни единици;

                  з)

                  вреди, дължащи се на минна дейност, при условие че са предизвикани от въгледобивните единици, които са закрити или са в процес на закриване;

                  и)

                  всички надлежно оправдани разходи, свързани с преустройство на бивши въгледобивни обекти, включително:

                              —

                              остатъчни разходи, свързани с плащания в полза на органи, отговарящи за водоснабдяването и отвеждането на отпадъчните води;

                              —

                              други остатъчни разходи, свързани с водоснабдяването и отвеждането на отпадъчните води;

                  й)

                  остатъчни разходи, необходими за покриване на здравното осигуряване на бивши миньори;

                  к)

                  разходи за прекратяване или изменение на съществуващи договори (на максимална стойност, равняваща се на 6-месечно производство);

                  л)

                  изключителна присъща амортизация, при условие че тя е резултат от закриването на въгледобивни единици;

                  м)

                  разходи за рекултивация на терена.

            Увеличението на стойността на земята се приспада от допустимите разходи за категориите разходи, посочени в букви (ж), (з) (и) и (м).
      2.   Разходи и провизии за разходи, направени от няколко предприятия
      Единствено следните категории разходи:

                  а)

                  увеличаване на вноските извън законоустановената система с цел покриване на разходите за социална сигурност, което се дължи на спад в броя на осигуряваните работници вследствие на закриването на въгледобивни единици;

                  б)

                  разходи, породени от закриването на въгледобивни единици, за водоснабдяване и отвеждане на отпадъчните води;

                  в)

                  увеличаване на вноските за органите, отговарящи за водоснабдяването и отвеждането на отпадъчните води, при условие че това увеличение се дължи на намаление на облагаемото производство на въглища, вследствие на закриването на въгледобивните единици.


title: 2008/198/ЕО: Решение на Съвета от 18 февруари 2008 година за сключване на Споразумението между Европейската общност и Бившата югославска република Македония за някои аспекти на въздухоплавателните услуги

text:
               5.3.2008

               BG

               Официален вестник на Европейския съюз

               L 60/32

      РЕШЕНИЕ НА СЪВЕТА

   от 18 февруари 2008 година
   за сключване на Споразумението между Европейската общност и Бившата югославска република Македония за някои аспекти на въздухоплавателните услуги
   (2008/198/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 80, параграф 2, във връзка с член 300, параграф 2, първа алинея, първо изречение и член 300, параграф 3, първа алинея от него
   като взе предвид предложението на Комисията,
   като взе предвид становището на Европейския парламент,
   като има предвид, че:

               (1)

               На 5 юни 2003 г. Съветът оправомощи Комисията да започне преговори с трети държави за замяната на някои разпоредби в съществуващи двустранни споразумения със споразумение с Общността.

               (2)

               Комисията договори от името на Общността Споразумение с Бившата югославска република Македония за някои аспекти на въздухоплавателните услуги („Споразумението“) в съответствие с механизмите и предписанията в приложението към Решението на Съвета, с което Комисията се оправомощава да започне преговори с трети държави за замяна на някои разпоредби в съществуващи двустранни споразумения със споразумение с Общността.

               (3)

               Споразумението беше подписано от името на Европейската общност, при условие възможното му сключване на по-късна дата, в съответствие с Решение 2006/550/ЕО (1).

               (4)

               Споразумението следва да бъде одобрено,

         РЕШИ:
   Член 1
   Споразумението между Европейската общност и Бившата югославска република Македония за някои аспекти на въздухоплавателните услуги се одобрява от името на Общността.
   Член 2
   Председателят на Съвета се оправомощава да посочи лице, упълномощено да извърши нотификацията, предвидена в член 8, параграф 1 от Споразумението.

      Съставено в Брюксел на 18 февруари 2008 година.

            За Съвета

            Председател

         D. RUPEL

      (1)  ОВ L 217, 8.8.2006 г., стр. 16.


title: Решение на Съвета от 9 октомври 2009 година за назначаване на двама заместник-членове на управителния съвет на Европейската фондация за подобряване на условията на живот и труд

text:
               13.10.2009

               BG

               Официален вестник на Европейския съюз

               C 245/18

      РЕШЕНИЕ НА СЪВЕТА

   от 9 октомври 2009 година
   за назначаване на двама заместник-членове на управителния съвет на Европейската фондация за подобряване на условията на живот и труд
   2009/C 245/07
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 1365/75 на Съвета от 26 май 1975 г. относно създаването на Европейска фондация за подобряване на условията на живот и труд (1), и по-специално член 6 от него,
   като взе предвид списъците с кандидати, представени от правителствата на държавите-членки и от организациите на работниците и организациите на работодателите,
   като има предвид, че:

               (1)

               С решението си от 24 ноември 2007 г. (2) Съветът назначи членовете и заместник-членовете на административния съвет на Европейската фондация за подобряване на условията на живот и труд за периода от 1 декември 2007 г. до 30 ноември 2010 г., с изключение на някои заместник-членове, в т.ч. заместник-членове от Испания и Нидерландия.

               (2)

               Европейската конфедерация на профсъюзите представи кандидатури за две свободни места,

         РЕШИ:
   Член единствен
   За заместник-членове на управителния съвет на Европейската фондация за подобряване на условията на живот и труд за периода до 30 ноември 2010 г. се назначават:

      ПРЕДСТАВИТЕЛИ НА ОРГАНИЗАЦИИТЕ НА РАБОТНИЦИТЕ

               Държава

               Заместник-членове

               Нидерландия

               г-н Arie WOLTMEIJER

               Испания

               г-жа Janire DOMINGUEZ

      Съставено в Люксембург на 9 октомври 2009 година.

            За Съвета

            Председател

         Å. TORSTENSSON

      (1)  ОВ L 139, 30.5.1975 г., стр. 1.

      (2)  ОВ С 282, 24.11.2007 г., стр. 10.